บลจ.ทิสโก้ ออกทริกเกอร์ฟันด์หุ้นญี่ปุ่นผลตอบแทน 8% ใน 8 เดือน ขายถึง18 พ.ค.
บลจ.ทิสโก้ ออกทริกเกอร์ฟันด์หุ้นญี่ปุ่น เป้าผลตอบแทน 8% ใน 8 เดือน ขายถึง18 พ.ค.
13 พ.ค. 2559

นายสาห์รัช ชัฎสุวรรณ ผู้อำนวยการสายการตลาด บริษัทหลักทรัพย์จัดการกองทุนทิสโก้ เปิดเผยว่า บลจ.ทิสโก้ ออกองทุนเปิด ทิสโก้ เจแปน อิควิตี้ ทริกเกอร์ 8% #10 (TISCOJP10) ทริกเกอร์ฟันด์ลงทุนในหุ้นญี่ปุ่นเพื่อเปิดโอกาสแก่นักลงทุนในการจับจังหวะสัญญาณการฟื้นตัว โดยตั้งเป้าหมายเลิกโครงการที่ 8% ภายใน 8 เดือน ไม่ใช่การประมาณการหรือการรับประกันผลตอบแทนของกองทุน แต่เป็นเป้าหมายเพื่อเลิกกองทุนและเป็นเป้าหมายก่อนหักค่าใช้จ่ายที่เกิดขึ้นจริง
ทั้งนี้ ในกรณีที่หน่วยลงทุนมีมูลค่าไม่ถึงเป้าหมายหลังเวลา 8 เดือน ผู้ลงทุนสามารถซื้อขาย หรือ สับเปลี่ยนหน่วยลงทุนได้ทุกวันทำการ โดยเป้าหมายเลิกกองทุนยังคงดำเนินอยู่ต่อไปเสนอขายครั้งแรก (IPO) แล้ววันนี้-18 พฤษภาคม 2559          
“ตัวเลขเศรษฐกิจญี่ปุ่นที่อ่อนแอและค่าเงินเยนแข็งค่าทำให้ตลาดคาดการณ์ว่าธนาคารกลางญี่ปุ่น ต้องออกมาตรการกระตุ้นเศรษฐกิจเพิ่มเติม ซึ่งจะเป็นปัจจัยบวกต่อตลาดหุ้น”นายสาห์รัช กล่าว
ทั้งนี้หลังจากที่กองทุนเปิด ทิสโก้ เจแปน อิควิตี้ ทริกเกอร์ กองที่ 9 ได้ถึงเป้าหมายไปเมื่อเดือนที่ผ่านมา ปรากฏว่าดัชนีตลาดหุ้นญี่ปุ่น Nikkei 225 ได้ปรับฐานลงมาร่วม 1,000 จุด จากการที่ค่าเงินเยนแข็งค่า และนักลงทุนผิดหวังจากผลการประชุมล่าสุดของธนาคารกลางญี่ปุ่น (BOJ) อย่างไรก็ดีทางการญี่ปุ่นเริ่มส่งสัญญาณกับตลาดว่าพร้อมที่จะเข้าแทรกแซงค่าเงิน โดยล่าสุด นาย Taro Aso รัฐมนตรีกระทรวงคลังญี่ปุ่น ออกมากล่าวว่า สถานการณ์ค่าเงินเยนแข็งค่ามาสู่ระดับปัจจุบันนั้นเกิดจากการเก็งกำไรและพร้อมจะเข้าแทรกแซงได้ทุกเมื่อ
ขณะที่ก่อนหน้านี้ BOJ ยังส่งสัญญาณว่ากำลังพิจารณาเพิ่มขนาดการซื้อ ETF เพื่อเป็นกลไกผ่อนคลายนโยบายการเงินเพิ่มเติม ซึ่งทิสโก้มองว่ากรณีดังกล่าวเป็นสัญญาณเชิงบวกต่อตลาดหุ้นญี่ปุ่น ในขณะเดียวกันดอกเบี้ยก็ยังคงติดลบ และกองทุนบำเหน็จบำนาญทั้งของรัฐบาลและเอกชนญี่ปุ่นก็เชื่อว่ายังคงต้องเพิ่มน้ำหนักในหุ้นญี่ปุ่นอย่างต่อเนื่อง ดังนั้น การปรับฐานของตลาดหุ้นญี่ปุ่นจึงถือเป็นโอกาสเข้าลงทุนอีกครั้ง ซึ่งทิสโก้เชื่อว่าตลาดยังเหลือ Upside อีกมาก
โดยกองทุนเปิด ทิสโก้ เจแปน อิควิตี้ ทริกเกอร์ 8% #10 เป็นกองทุนที่ 10 ในซีรีส์ “ทริกเกอร์ฟันด์หุ้นญี่ปุ่น” ที่ลงทุนในหุ้นชั้นนำ ผ่านกองทุนอีทีเอฟ Nikkei 225 Exchange Traded Fund ซึ่งเป็นกองทุนรวมอีทีเอฟในตลาดหลักทรัพย์โตเกียวของญี่ปุ่น มีเป้าหมายเพื่อสร้างผลตอบแทนใกล้เคียงดัชนี Nikkei 225 มีมูลค่าโครงการ 2,000 ล้านบาท มูลค่าจองซื้อขั้นต่ำ 5,000 บาท
ทั้งนี้ กองทุนเปิด ทิสโก้ เจแปน อิควิตี้ ทริกเกอร์ กองที่ 9 ได้ถึงเป้าหมายไปเมื่อวันที่ 22 เมษายน 2559 โดยใช้เวลาเพียง 1 เดือน 28 วัน นับเป็นกองทุนล่าสุดที่ถึงเป้าหมายในซีรีส์ “เจแปน ทริกเกอร์ฟันด์” โดย ณ วันที่  3 พฤษภาคม 2559  บลจ. ทิสโก้ออก กองทุนทริกเกอร์ฟันด์ มาแล้วทั้งหมด 112 กองทุนจำนวนกองทุนที่ถึงเป้าหมาย 70 กองทุน (ถึงเป้าหมายใน target time 59 กองทุน ถึงเป้าหมายนอก target time 11 กองทุน) และมีกองทุนที่ไม่ถึงเป้าหมาย 35 กองทุน (อยู่ในระหว่างลงทุนนอกเวลา 19 กองทุน และปิดกองทุนไปแล้ว 16 กองทุน) และเป็นกองที่อยู่ในระหว่างลงทุน 7 กองทุน